**ข่าวประชาสัมพันธ์**

**28 กุมภาพันธ์ 2568**

**บสย. ผนึก กอช. หนุน SMEs รายย่อย อาชีพอิสระเข้าถึงสินเชื่อ-การออมเงิน**

**จัดแพ็กเกจ ฟรี! ค่าธรรมเนียม 4 ปี ค้ำสูงสุดนาน 10 ปี**

บรรษัทประกันสินเชื่ออุตสาหกรรมขนาดย่อม (บสย.) ร่วมกับ กองทุนการออมแห่งชาติ (กอช.) เปิดตัว **“สิทธิประโยชน์การค้ำประกัน สำหรับผู้ประกอบการอาชีพอิสระ”** ที่เป็นสมาชิกของ กอช. เพื่อยกระดับความร่วมมือระหว่าง 2 องค์กร เปิดโอกาสการเข้าถึงแหล่งทุนในระบบ เสริมสภาพคล่องให้แก่กลุ่มอาชีพอิสระ ณ ศูนย์การเรียนรู้ TCG Learning Center บสย. ชั้น 2 อาคารชาญอิสสระทาวเวอร์ 2 เมื่อวันที่ 28 กุมภาพันธ์ 2568

ความร่วมมือในครั้งนี้ สืบเนื่องจากปี 2566 ซึ่ง บสย. และ กอช. ได้ร่วมลงนามบันทึกข้อตกลงความร่วมมือ ส่งเสริมการดำเนินกิจกรรมอย่างเป็นระบบ และสนับสนุนผู้ประกอบการ SMEs - Start up ทั้งกลุ่มนักเรียนอาชีวศึกษาที่กำลังจะจบการศึกษา และกลุ่มผู้ต้องขังที่กำลังพ้นโทษ ในการให้ความรู้ทางการเงิน (Financial Literacy) ส่งเสริมและสร้างภูมิคุ้มกันบริหารเงินทุนอย่างมีระบบด้วยการออม เพื่อเพิ่มโอกาสการเข้าถึงสินเชื่อในระบบ ก่อนเริ่มต้นการทำธุรกิจ ซึ่งกลุ่มนี้ถือเป็นกลไกสำคัญในตลาดแรงงานและขับเคลื่อนเศรษฐกิจให้กับประเทศ

**นายสิทธิกร ดิเรกสุนทร** กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) กล่าวว่า ปัจจุบัน บสย. มีลูกค้าสะสม หรือผู้ประกอบการ SMEs ที่ บสย. ค้ำประกันสินเชื่อกว่า 882,000 ราย เป็นผู้ประกอบการรายย่อย Micro SMEs ถึง 79% ขณะที่ กอช. ซึ่งมีฐานสมาชิกกว่า 2 ล้านราย ในจำนวนนี้เป็นอาชีพอิสระ และผู้ประกอบการรายย่อยกว่า 700,000 ราย ซึ่งจากการยกระดับและต่อยอดความร่วมมือระหว่าง บสย. และ กอช. ในครั้งนี้ จะช่วยให้กลุ่มอาชีพอิสระ และ Micro SMEs รายย่อยที่เป็นลูกค้า บสย. สามารถเข้าถึงการออมเงินของ กอช. ขณะที่กลุ่มอาชีพอิสระและผู้ประกอบการรายย่อยที่เป็นสมาชิก กอช. ที่ขาดหลักประกันสินเชื่อสามารถเข้าถึงสินเชื่อผ่านกลไกการค้ำประกันของ บสย. ได้เช่นกัน

สำหรับสิทธิประโยชน์ด้านการค้ำประกันสินเชื่อที่ กลุ่มอาชีพอิสระ และผู้ประกอบการรายย่อย ที่เป็นสมาชิก กอช. จะได้รับในระยะเริ่มต้น คือ เมื่อยื่นขอสินเชื่อจากสถาบันการเงิน โดยใช้ บสย. ค้ำประกันสินเชื่อ จะได้รับสิทธิ์ ฟรี! ค่าดำเนินการค้ำประกัน และฟรีค่าธรรมเนียมสูงสุด 4 ปี โดยมีระยะเวลาค้ำประกันสูงสุดถึง 10 ปี โดยสมาชิก กอช. สามารถลงทะเบียนรับสิทธิ์ และยืนยันการเป็นสมาชิก กอช. ได้ที่ LINE OA : @tcgfirst และสามารถใช้สิทธิ์ในการขอสินเชื่อจากสถาบันการเงินถึงวันที่ 30 มิถุนายน 2568 พร้อมเข้ารับการอบรมด้านธุรกิจกับ บสย. ฟรี! นอกจากนี้ บสย. ยังเปิดให้ SMEs สามารถเข้ามาตรวจสุขภาพทางการเงิน พร้อมจองคิวขอรับคำปรึกษาทางการเงินได้ที่ LINE OA : @tcgfirst ฟรี! ไม่มีค่าใช้จ่าย สอบถามข้อมูลเพิ่มเติมได้ที่ บสย. Call Center โทร. 02-890-9999

“ความร่วมมือในครั้งนี้ เป็นการรวมช่องทาง LINE OA ของ บสย. และแพลตฟอร์มออนไลน์ของ กอช. เข้าด้วยกันเพื่อยกระดับการช่วยเหลือกลุ่มอาชีพอิสระ และ SMEs รายย่อย ทั้งมิติของการเข้าถึงแหล่งเงินทุน และการออมเงิน สอดรับตามวิสัยทัศน์ของ บสย. ในการเป็น SMEs' Gateway ศูนย์กลางเชื่อมโยงเงินทุนและโอกาสให้แก่ SMEs เพื่อการเติบโตอย่างยั่งยืน” นายสิทธิกร กล่าว

**นางสาวจารุลักษณ์ เรืองสุวรรณ** เลขาธิการคณะกรรมการกองทุนการออมแห่งชาติ (กอช.) เปิดเผยว่า ความร่วมมือในครั้งนี้เพื่อส่งเสริมทักษะการวางแผนทางการเงินให้กับประชาชน โดยเฉพาะผู้ประกอบอาชีพอิสระ และผู้ประกอบการ SMEs ให้เข้าถึงช่องทางการออมเงินเพื่อให้มีบำนาญใช้ในวัยเกษียณ ผ่าน กอช. พร้อมสร้างความตระหนักรู้ให้กับเยาวชน เห็นถึงความสำคัญของการออมเงินเพื่ออนาคต เพราะชีวิตหลังเกษียณไม่ควรมีคำว่ากังวล จึงอยากเชิญชวนทุกท่านมาร่วมออมกับ กอช. เพื่อชีวิตที่มั่นคง

ผู้ที่สนใจสมัครเป็นสมาชิก กอช. ต้องมีอายุระหว่าง 15 – 60 ปี ไม่เป็นผู้ประกันตนตามมาตรา 33 , 39 , 40 (ทางเลือก 2 และ 3) รวมถึงไม่เป็นสมาชิกกองทุนบำเหน็จบำนาญข้าราชการ (กบข.) หรือกองทุนสำรองเลี้ยงชีพ โดยสามารถออมเงินได้ตั้งแต่ 50 บาท สูงสุด 30,000 บาทต่อปี พร้อมรับเงินสมทบจากรัฐสูงสุดถึง 100% หรือ 1,800 บาทต่อปี ตามช่วงอายุ ดังนี้ อายุ 15 – 30 ปี รัฐสมทบ 50% ของเงินออมแต่ละครั้ง สูงสุดไม่เกิน 1,800 บาทต่อปี, อายุ 31 – 50 ปี รัฐสมทบ 80% ของเงินออมแต่ละครั้ง สูงสุดไม่เกิน 1,800 บาทต่อปี และ อายุ 51 – 60 ปี รัฐสมทบ 100% ของเงินออมแต่ละครั้ง สูงสุดไม่เกิน 1,800 บาทต่อปี

นอกจากนี้ เงินออมใน กอช. ยังสามารถนำไปใช้ลดหย่อนภาษีได้ตามจำนวนจริง สูงสุด 30,000 บาทต่อปี และยังได้รับผลตอบแทนจากการลงทุน ไม่ต่ำกว่าดอกเบี้ยเงินฝากประจำ 12 เดือน เฉลี่ย 7 ธนาคาร ณ วันที่สมาชิกอายุครบ 60 ปีบริบูรณ์ ผู้ที่สนใจสามารถสมัครและส่งเงินออม ได้สะดวก และรวดเร็ว ผ่านทางแอปพลิเคชัน “กอช.” หรือทาง ไลน์ @nsf.th รวมถึงศึกษาข้อมูลเพิ่มเติมที่เว็บไซต์ [www.nsf.or.th](http://www.nsf.or.th" \t "_new) และ เฟซบุ๊ก “กองทุนการออมแห่งชาติ – กอช.” หรือสอบถามรายละเอียดเพิ่มเติมที่ สายด่วนเงินออม โทร. 02-049-9000